'Ou Pacman' klits kroon van Keith se kop af | Netwerk24
21 Julie 2019 15:00
Vat so! Manny Pacquiao klits die Amerikaner Keith Thurman in Saterdagaand se titelgeveg in Las Vegas. Foto: Getty Images
Die Filippynse bokslegende Manny Pacquiao het Saterdagaand geskiedenis gemaak deur die oudste weltergewig-bokskampioen van die wêreld te word toe hy die Wêreldboksvereniging se kampioen, Keith Thurman, met punte geklop het.
Die geveg in Las Vegas se MGM Grand Garden Arena was so gelykop dat twee van die beoordelaars Pacquiao met 115-112 op hul telkaarte laat wen het, terwyl een Thurman met 114-113 die wenner gemaak het.
Die 40-jarige Filippyn het in die eerste ronde gewys daar is nog dinamiet in sy vuiste toe hy Thurman met 'n verstommende blitskombinasie planke toe gestuur het.
Die Amerikaner was hierna ietwat versigtig vir die "ou man" en het 12 rondes lank sy beste probeer om uit sy vuiste se pad te bly.
Later in die geveg het hy, toe al bebloed, self met 'n paar skoon houe getref en so die gaping op die telkaarte verklein.
'n Uitgelate Pacquiao het 'n laaste vuishou in die lug gepomp toe die aankondiger hom as die wenner aangewys het en die jubelende skare van nagenoeg 15 000 mense was dit eens dat daar net een kampioen in die kryt was.
Dit was nou vir jou pret. My teenstander is 'n goeie bokser. Hy was sterk, maar vanaand was ek sterker.
"Dit was nou vir jou pret," het Pacquiao agterna gesê. "My teenstander is 'n goeie bokser, 'n waardige bokser. Hy was sterk, maar vanaand was ek sterker."
Thurman was vooraf redelik grootpraterig oor hoe hy Pacquiao, 'n diep gelowige man, in die kryt gaan "kruisig". Hy het ook belowe hy gaan die legendariese vuisswaaier tot by sy aftrede slaan.
Pacquiao is nie deur die verbale aanslag van stryk gebring nie en was agterna nederig oor sy sege.
"Ek is nie die tipe bokser wat baie praatjies maak nie. My vuiste praat in die kryt. Maar, hy is 'n goeie bokser en het my hard laat werk vir die sege. Ek voel so geseënd vanaand."
Pacquiao, wat glo $20 miljoen met die sege verdien het, is nou 'n ernstige aanspraakmaker op ander weltergewigtitels nadat hy die WBV s'n by Thurman afgeneem het.
Maar eers gaan hy na sy geboorteland terugkeer om sy werk as senator voort te sit voordat hy weer deur die toue klim.
"Ek dink ek sal tot aanstaande jaar wag om weer te baklei. Ek het baie werk in die politiek wat nou eers my aandag verg," het die kampioen bygevoeg. – Reuters